Document ID: 32015R0523

TARYBOS REGLAMENTAS (ES) 2015/523
2015 m. kovo 25 d.
kuriuo iš dalies keičiamos reglamentų (ES) Nr. 43/2014 ir (ES) 2015/104 nuostatos, susijusios su tam tikromis žvejybos galimybėmis
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
Tarybos reglamente (ES) 2015/104 (1) nėra nustatytos paprastųjų vilkešerių (Dicentrarchus labrax) išteklių žvejybos šiaurės rytų Atlante galimybių ribos;
(2)
2014 m. birželio mėn. Tarptautinė jūrų tyrinėjimo taryba (toliau - ICES) pateikė mokslinę rekomendaciją dėl paprastųjų vilkešerių išteklių šiaurės rytų Atlante ir patvirtino, kad nuo 2012 m. šių išteklių sparčiai mažėja. Be to, Žuvininkystės mokslo, technikos ir ekonomikos komitetas (toliau - ŽMTEK) įvertino paprastųjų vilkešerių apsaugą taikant nustatytas nacionalines priemones ir iš esmės nusprendė, kad tos priemonės yra neveiksmingos. Paprastieji vilkešeriai vėlai bręsta ir lėtai auga. Paprastųjų vilkešerių mirtingumas dėl žvejybos šiaurės rytų Atlante šiuo metu yra keturis kartus didesnis nei tas, kuriam esant būtų užtikrintas didžiausias galimas tausios žvejybos laimikis;
(3)
Komisija, remdamasi Europos Parlamento ir Tarybos reglamento (ES) Nr. 1380/2013 (2) 12 straipsniu, priėmė Įgyvendinimo reglamentą (ES) 2015/111 (3), siekdama sumažinti Keltų jūros, Lamanšo sąsiaurio, Airijos jūros ir pietinės Šiaurės jūros dalies paprastųjų vilkešerių (Dicentrarchus labrax) išteklių išsaugojimui iškilusią didelę grėsmę.
Mėgėjų žvejyba taip pat labai prisideda prie tų išteklių žuvų mirtingumo dėl žvejybos. Todėl tikslinga nustatyti žvejybos galimybes, grindžiamas žuvų skaičiaus, kurį žvejai mėgėjai gali pasilikti kaip laimikį per dieną, riba. Mėgėjų žvejyba gali būti įvairių formų, pavyzdžiui, žvejyba iš mėgėjų žvejybos laivo arba žvejyba nuo kranto;
(4)
siekiant išvengti aiškinimo problemų, Reglamento (ES) 2015/104 7 straipsnio 1 ir 2 dalys turėtų būti suformuluotos taip, kad atitiktų Reglamento (ES) Nr. 1380/2013 15 straipsnio formuluotę;
(5)
ICES IIa, IIIa kvadratų ir IV parajonio Sąjungos vandenyse leidžiamas sužvejoti paprastųjų tobių kiekis Reglamento (ES) 2015/104 IA priede apribotas iki nulio, kol ICES pateiks rekomendaciją. ICES rekomendaciją dėl šių išteklių pateikė 2015 m. vasario 23 d., todėl dabar galima nustatyti paprastųjų tobių bendrą leidžiamą sužvejoti kiekį (toliau - BLSK) šiame rajone, kuris, siekiant išvengti vietinių išteklių išeikvojimo, suskirstytas į septynis valdymo rajonus;
(6)
reikėtų nustatyti tam tikrą lankstumą tarp rajonų megrimų, kurie priklauso tiems patiems biologiniams ištekliams, atžvilgiu visoms valstybėms narėms, kurioms skirta kvota atitinkamuose rajonuose;
(7)
Reglamente (ES) 2015/104 yra klaida, susijusi su šiaurinių paprastųjų krevečių BLSK ir kvota Šiaurės jūroje; šiuo atveju turėjo būti patvirtintas 2014 m. BLSK perkėlimas. Todėl Reglamento (ES) 2015/104 IA priedas turėtų būti atitinkamai iš dalies pakeistas;
(8)
tam tikrų išteklių žvejybos galimybės ir laivams pakrantės valstybės vandenyse taikomos prieigos prie žvejybos išteklių sąlygos nustatomos kiekvienais metais, atsižvelgiant į atitinkamų pakrantės valstybių konsultacijas dėl žvejybos. Kadangi susitarimas dėl prie Skandinavijos esančios Atlanto vandenyno dalies atlantinių silkių kvotų pasidalijimo tvarkos 2015 m. nebuvo pasiektas, tikslinga nustatyti autonominę kvotą, pagrįstą pastaraisiais metais Sąjungai skirta šių išteklių dalimi. Todėl Reglamento (ES) 2015/104 IB priedas turėtų būti atitinkamai iš dalies pakeistas;
(9)
2015 m. trečiajame metiniame susitikime Regioninė žvejybos pietų Ramiajame vandenyne valdymo organizacija (toliau - SPRFMO) nustatė žvejybos galimybes, kurias sudaro Perų stauridžių bendras leidžiamas sužvejoti kiekis (toliau - BLSK). Ši priemonė turėtų būti įgyvendinta Sąjungos teisėje;
(10)
Reglamento (ES) 2015/104 III priedo išnašoje neteisingai nurodytas nebeaktualus susitarimas, todėl ji turėtų būti pataisyta;
(11)
kad būtų tiksliai atspindėtas esamas Prancūzijos ir Ispanijos 2015 m. paprastųjų tunų žvejybos laivynų žvejybos įrankių pasiskirstymas, būtina iš dalies pakeisti Reglamento (ES) 2015/104 IV priedą, kuriuo nustatomi paprastųjų tunų žvejybos, auginimo ir tukinimo pajėgumų apribojimai;
(12)
turi būti ištaisyta klaida lentelėje, kurioje nurodyta atlantinių skumbrių (Scomber scombrus) BLSK VI, VII parajoniuose, VIIIa, VIIIb, VIIId ir VIIIe kvadratuose; Vb kvadrato Sąjungos ir tarptautiniuose vandenyse; IIa kvadrato, XII ir XIV parajonių tarptautiniuose vandenyse (MAC/2CX14-);
(13)
2015 m. kovo 2 d. iš ŽMTEK gautos mokslinės rekomendacijos rodo, kad leidimas taikyti mažą marmurinių rombinių rajų (Raja undulata) priegaudos kvotą ICES VIa, VIb, VIIa-c, VIId, VIIe-k kvadratuose, VIII ir IX parajoniuose, yra prevencinė priemonė. Todėl Reglamento (ES) 2015/104 IA priedas turėtų būti atitinkamai iš dalies pakeistas;
(14)
kadangi Susitarime dėl santykių žuvininkystės srityje su Farerų Salomis numatyta tvarka Sąjunga surengė papildomas konsultacijas dėl abipusių susitarimų su Farerų Salomis, susijusias su prie Skandinavijos esančios Atlanto vandenyno dalies atlantinių silkių ir šiaurinių žydrųjų merlangų 2015 m. žvejybos galimybėmis, tikslinga nustatyti šių išteklių žvejybos galimybes;
(15)
todėl Reglamentas (ES) 2015/104 turėtų būti atitinkamai iš dalies pakeistas;
(16)
pagal Tarybos reglamento (EB) Nr. 847/96 (4) 3 straipsnio 1 dalį tais atvejais, kai daugiau kaip 75 % prevencinio BLSK išnaudojama iki jo taikymo metų spalio 31 d., valstybė narė, kuriai skirta išteklių kvota, gali prašyti, kad BLSK būtų padidintas. Komisija gavo prašymą 10 % padidinti rombinių rajožuvių 2014 m. BLSK Šiaurės jūroje. Komisijos Jungtinio tyrimų centro ekspertai patikrino ir patvirtino kartu su prašymu pateiktą patvirtinamąją biologinio pobūdžio informaciją;
(17)
todėl Tarybos reglamentas (ES) Nr. 43/2014 (5) turėtų būti atitinkamai iš dalies pakeistas;
(18)
Reglamente (ES) 2015/104 numatyti sužvejojamų žuvų kiekio apribojimai taikomi nuo 2015 m. sausio 1 d. Todėl šio reglamento nuostatos dėl sužvejojamų žuvų kiekio apribojimų taip pat turėtų būti taikomos nuo tos datos. Toks taikymas atgaline data nedaro poveikio teisinio tikrumo ir teisėtų lūkesčių apsaugos principams, nes atitinkamos žvejybos galimybės dar neišnaudotos. Vis dėlto nauji sužvejojamų paprastųjų vilkešerių kiekio apribojimai turėtų būti taikomi nuo šio reglamento įsigaliojimo dienos. Kadangi sužvejojamų žuvų kiekio apribojimų pakeitimai turi įtakos Sąjungos laivų ekonominei veiklai ir jų žvejybos sezono planavimui, šis reglamentas turėtų įsigalioti iš karto po jo paskelbimo. Dėl 16 konstatuojamojoje dalyje nustatytų priežasčių nuostatos dėl didesnių rombinių rajožuvių žvejybos galimybių Šiaurės jūroje turėtų būti taikomos nuo 2014 m. sausio 1 d.,
PRIĖMĖ ŠĮ REGLAMENTĄ:
1 straipsnis
Reglamentas (ES) 2015/104 iš dalies keičiamas taip:
1.
2 straipsnis pakeičiamas taip:
„2 straipsnis
Taikymo sritis
1. Šis reglamentas taikomas šiems laivams:
a)
Sąjungos laivams;
b)
trečiųjų šalių laivams Sąjungos vandenyse.
2. Taikant 11a straipsnį, šis reglamentas taikomas ir mėgėjų žvejybai.“
2.
3 straipsnis papildomas šiuo punktu:
„m) mėgėjų žvejyba- nekomercinė jūrų vandens gyvųjų išteklių žvejybos veikla, pavyzdžiui, poilsio, turizmo arba sporto tikslais.“
3.
7 straipsnis pakeičiamas taip:
„7 straipsnis
Laimikio ir priegaudos iškrovimo sąlygos
1. Rūšių, kurioms taikomi sužvejojamų žuvų kiekio apribojimai, žuvims, sužvejotoms vykdant Reglamento (ES) Nr. 1380/2013 15 straipsnio 1 dalies a punkte nurodytą žvejybą, taikomas įpareigojimas iškrauti laimikį, kaip nustatyta to reglamento 15 straipsnyje (toliau - įpareigojimas iškrauti laimikį).
2. Žuvys, kurioms taikomi sužvejojamų žuvų kiekio apribojimai, sužvejotos vykdant žvejybą, kuriai nėra taikomas įpareigojimas iškrauti laimikį, laikomos laive arba iškraunamos tik tuo atveju, jeigu:
a)
tas žuvis sužvejojo su kvotą turinčios valstybės narės vėliava plaukiojantys laivai ir ta kvota nėra išnaudota arba
b)
sužvejoti žuvų kiekiai sudaro Sąjungos kvotos dalį, kuri nebuvo paskirstyta valstybėms narėms kvotomis, ir ta Sąjungos kvota neišnaudota.
3. Netikslinių rūšių žuvų ištekliai, kurie atitinka saugias biologines ribas, kaip nurodyta Reglamento (ES) Nr. 1380/2013 15 straipsnio 8 dalyje, yra nustatyti šio reglamento I priede siekiant jiems pritaikyti tame straipsnyje numatytą išimtį, pagal kurią jų atveju netaikomas įpareigojimas sužvejotus kiekius įskaičiuoti į atitinkamas kvotas.“
4.
Įterpiamas šis straipsnis:
„11a straipsnis
Paprastųjų vilkešerių mėgėjų žvejyba šiaurės rytų Atlante
Užsiimant mėgėjų žvejyba ICES IVb, IVc, VIIa, VIId, VIIe, VIIf, VIIg, VIIh, VIIj ir VIIk kvadratuose vienam asmeniui leidžiamas laimikis - ne daugiau kaip trys paprastieji vilkešeriai per dieną.“
5.
Reglamento (ES) 2015/104 I priedas iš dalies keičiamas pagal šio reglamento I priedą.
6.
Reglamento (ES) 2015/104 IA priedas iš dalies keičiamas pagal šio reglamento III priedą.
7.
Reglamento (ES) 2015/104 IB priedas iš dalies keičiamas pagal šio reglamento IV priedą.
8.
Reglamento (ES) 2015/104 IJ priedas pakeičiamas šio reglamento V priedu.
9.
Reglamento (ES) 2015/104 III priedas pakeičiamas šio reglamento VI priedu.
10.
Reglamento (ES) 2015/104 IV priedas pakeičiamas šio reglamento VII priedu.
11.
Reglamento (ES) 2015/104 VIII priedas iš dalies keičiamas pagal šio reglamento VIII priedą.
2 straipsnis
Reglamento (ES) Nr. 43/2014 IA priedas iš dalies keičiamas pagal šio reglamento II priedą.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
1 straipsnio 3, 6, 7, 8, 9, 10 ir 11 punktai taikomi nuo 2015 m. sausio 1 d.
2 straipsnis taikomas nuo 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. kovo 25 d.

Labels: 11
20
8
6
18